b'\n_START_ARTICLE_\nKamani\xc5\xb3 \xc5\xa1ilelis\n_START_SECTION_\nGrup\xc4\x97s susik\xc5\xabrimas ir veikla\n_START_PARAGRAPH_\n2007 metais dueto nari\xc5\xb3 keliai susikirto Yaga festivalyje, kurio metu vienas kitam atliko savo k\xc5\xabrybos dainas. 2011 m. sausio 27 dien\xc4\x85 \xc4\xafvyko pirmasis atlik\xc4\x97j\xc5\xb3 autorinis koncertas kavin\xc4\x97je Balti drambliai, kur\xc4\xaf suorganizavo ir \xc4\xafgarsino Lietuvos bard\xc5\xb3 atlik\xc4\x97jas Domantas Razauskas. Nuo to laiko duetas aktyviai rengia pasirodymas Lietuvoje ir u\xc5\xbesienyje. Yra koncertav\xc4\x99 ne viename garsiame lietuvi\xc5\xa1kame festivalyje: M\xc4\x97nuo Juodaragis, Yaga, Supyn\xc4\x97s, Tai-a\xc5\xa1, Purpurinis vakaras, Varom. Taip pat, savo pasirodymus atliko Berlyne, Hamburge, Gdanske, Rygoje.  _NEWLINE_Grup\xc4\x97s pavadinimas Kamani\xc5\xb3 \xc5\xa1ilelis sudarytas i\xc5\xa1 dviej\xc5\xb3 \xc5\xbeod\xc5\xbei\xc5\xb3, kurie turi savo atskir\xc4\x85 reik\xc5\xa1m\xc4\x99. Kaman\xc4\x97 \xe2\x80\x93 pirm\xc5\xb3j\xc5\xb3 vard\xc5\xb3 Mantas ir Kamil\xc4\x97 skiemen\xc5\xb3 samplaika. \xc5\xa0ilelis \xe2\x80\x93 simbolizuoja viet\xc4\x85, kur susipa\xc5\xbeino dueto nariai, taip pat, pasaulio-mi\xc5\xa1ko model\xc4\xaf.                          _NEWLINE_Kamani\xc5\xb3 \xc5\xa1ilelis 2014 m. i\xc5\xa1leido savo debiutin\xc4\xaf  album\xc4\x85 Viskas teka, o 2017 m. ir antr\xc4\x85j\xc4\xaf album\xc4\x85 pavadinimu Namai. Abu sulauk\xc4\x97 pripa\xc5\xbeinimo tarp alternatyvios muzikos m\xc4\x97g\xc4\x97j\xc5\xb3 ir teigiamo kritik\xc5\xb3 \xc4\xafvertinimo.\n_START_SECTION_\nStilius ir \xc4\xaftaka\n_START_PARAGRAPH_\nSavo \xc4\xafra\xc5\xa1uose ir gyvuose pasirodymuose grup\xc4\x97 naudoja tradicinius liaudies instrumentus, kasdienio naudojimo objektus bei gamtos sukurtus garsus. V\xc4\x97lesn\xc4\x97je k\xc5\xabryboje jau\xc4\x8diama ir elektronin\xc4\x97s muzikos \xc4\xaftaka. Grup\xc4\x97, atlikdama savo k\xc5\xabrinius, yra naudojusi: gitar\xc4\x85, ukul\xc4\x97l\xc4\x99, austral\xc5\xb3 did\xc5\xbeeridu, \xc5\xa1iaurie\xc4\x8di\xc5\xb3 dambrelius, tibetie\xc4\x8di\xc5\xb3 dainuojant\xc4\xaf puod\xc4\x85. Yra pasitelkusi gamtos garsus: vandens tek\xc4\x97jim\xc4\x85, aid\xc4\x85. Nam\xc5\xb3 apyvokos daiktus: pj\xc5\xabklus, santechnikos raktus.  _NEWLINE_Viename pirm\xc5\xb3j\xc5\xb3 grup\xc4\x97s atlikt\xc5\xb3 koncert\xc5\xb3 klube Pogo, ji buvo apibr\xc4\x97\xc5\xbeta kaip psycho-folk stiliaus. Muzikantas Domantas Razauskas teig\xc4\x97 grup\xc4\x97s k\xc5\xabryboje girdintis indie, alternative country muzikos stili\xc5\xb3 u\xc5\xbeuomazg\xc5\xb3. Ap\xc5\xbevalgininkas Ram\xc5\xabnas Zilnys pasteb\xc4\x97jo, kad Kamani\xc5\xb3 \xc5\xa1ilelio muzikoje galima rasti ir briti\xc5\xa1ko indie roko \xc4\xaftakos (dainose Sakm\xc4\x97 apie j\xc5\xabr\xc5\xb3 gyventojus, Lak\xc5\xa1tingal\xc4\x97l\xc4\x97 ir folkloro (dainoje Namai). Socialinio tinklo Facebook bei muzikin\xc4\x97s program\xc4\x97l\xc4\x97s Spotify paskyrose grup\xc4\x97 priskirta indie folk stiliui. _NEWLINE_Kamani\xc5\xb3 \xc5\xa1ilelis \xc4\xafkv\xc4\x97pimo s\xc4\x97m\xc4\x97si i\xc5\xa1 XX a. teatro m\xc4\x85stytojo Antonino Artaud knygos Teatras ir jo antrininkas, kurioje kalbama apie pirmyk\xc5\xa1t\xc4\xaf totalin\xc4\xaf, ritualizuot\xc4\x85 men\xc4\x85. Didel\xc4\x99 \xc4\xaftak\xc4\x85 dar\xc4\x97 ir pasaulin\xc4\x97 liaudies muzika, 7 de\xc5\xa1imtme\xc4\x8dio psichodelinis rokas, minimalistin\xc4\x97 elektronin\xc4\x97 muzika. Savo k\xc5\xabryboje duetas naudoja ne tik K. Gudmonait\xc4\x97s ir poeto Donaldo Kajoko, bet ir lietuvi\xc5\xb3 liaudies tekstus.'